**O singură femeie**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O singură femeie

Până acum,

o singură femeie

ai reușit să suporți,

și nici pe aceea în fiecare ceas.

Nu te poți plânge

de prea grea încercare.

În amurg o pierzi printre gene,

în zori o pierzi printre nori.

Dacă plouă,

smulge stelele

ce răstignesc de veacuri

eternitatea

pe bolta lumii

și-ți inundă visele

cu ochii ei ce nu stiu să doarmă.

Cel stâng zboară

printre zâmbete,

mai mereu, de vreo frumusețe

agățate.

Cel drept poartă săgeți

menite să sperie câinii

vânătorilor de naivitate.

Dacă e soare,

în inimă-i cresc fluturi

de toate culorile,

din degete-i curg

picături de tandrețe

și din rutină

face o sărbătoare.

Când pleacă,

lumina te strânge,

iarba îți taie tălpile

și vrăbii uimite

ți se sparg de frunte.

Când e lângă tine

certitudinile își pierd echilibrul

și cad într-o liniște stranie...

Iar tu... din când în când,

te lepezi de tine,

să rămână doar ea,

înflorată și vie.